目录

[摩訶般若波羅蜜大明呪經 羽 141](#_Toc494563369)

摩訶般若波羅蜜大明呪經 羽

姚秦天竺三藏鳩摩羅什 譯

觀世音菩薩行深般若波羅蜜時,照

見五陰空,度一切苦厄.舍利弗,色空

故,無惱壞相;受空故,無受相;想空故,

無知相;行空故,無作相;識空故,無覺

相.何以故?舍利弗,非色異空,非空異

色;色卽是空,空卽是色;受、想、行、識亦

如是.舍利弗,是諸法空相不生不滅,

不垢不淨,不增不減.是空法,非過去,

非未來,非現在.是故空中無色,無受、

想、行、識,無眼、耳、鼻、舌、身、意,無色、聲、香、

味、觸、法,無眼界,乃至無意識界,無無

明,亦無無明盡,乃至無老死,無老死

盡,無苦、集、滅、道,無智亦無得.以無所

得故,菩薩依般若波羅蜜,故心無罣

㝵,無罣㝵故,無有恐怖,離一切顚倒

夢想、苦惱,究竟涅槃.三世諸佛依般

若波羅蜜,故得阿耨多羅三藐三菩

提.故知般若波羅蜜是大明呪、無上

明呪、無等等明呪,能除一切苦,眞實不

虛.故說般若波羅蜜呪,卽說呪曰:

竭帝竭帝 波羅竭帝 波羅僧竭

帝 菩提僧莎呵.

摩訶般若波羅蜜大明呪經

戊戌歲高麗國大藏都監奉

勅彫造